b'\n_START_ARTICLE_\nErytroosi-4-fosfaatti\n_START_SECTION_\nBiokemia\n_START_PARAGRAPH_\nErytroosi-4-fosfaatti on osa pentoosifosfaattireitti\xc3\xa4. Yhdistett\xc3\xa4 muodostuu glyseraldehydi-3-fosfaatin ja sedoheptuloosi-7-fosfaatin v\xc3\xa4lisess\xc3\xa4 reaktiossa yhdess\xc3\xa4 fruktoosi-6-fosfaatin kanssa. T\xc3\xa4t\xc3\xa4 reaktiota katalysoi transaldolaasientsyymi. Erytroosi-4-fosfaatti reagoi reitin seuraavassa vaiheessa toisen pentoosifosfaattireitin v\xc3\xa4lituotteen ksyluloosi-5-fosfaatin kanssa transketolaasin katalysoimana, jolloin muodostuu glyseraldehydi-3-fosfaattia ja fruktoosi-6-fosfaattia. Yhteytt\xc3\xa4misess\xc3\xa4 Calvinin kierron eli pime\xc3\xa4reaktioiden osana transketolaasi katalysoi erytroosi-4-fosfaatin muodostusta glyseraldehydi-3-fosfaatista ja fruktoosi-6-fosfaatista. Yhdiste reagoi edelleen aldolaasin katalysoimana dihydroksiasetonifosfaatin kanssa muodostaen sedoheptuloosi-1,7-bisfosfaattia._NEWLINE_Erytroosi-4-fosfaatti esiintyy my\xc3\xb6s l\xc3\xa4ht\xc3\xb6aineina monien muiden biomolekyylien synteesille. Aminohappoja tryptofaani, fenyylialaniini ja tyrosiini muodostuu niin kutsutun sikimihapporeitin kautta ja t\xc3\xa4m\xc3\xa4n reitin ensimm\xc3\xa4isess\xc3\xa4 vaiheessa erytroosi-4-fosfaatti reagoi fosfaoenolipaloryp\xc3\xa4lehapon kanssa. Erytroosi-4-fosfaatista kasvit valmistavat muun muassa my\xc3\xb6s ligniini\xc3\xa4 ja antosyaaniv\xc3\xa4riaineita.'